Weste van Pretoria weer kalmBetogers het vroeër die dag paaie versper met brandende bande. Foto: Facebook Alle strate en die Daspoorttonnel, in die weste van Pretoria, wat Woensdagoggend vir verkeer moes sluit weens gewelddadige betogings, is weer oopgestel. ŉ Groep ontstoke inwoners van die Gomora-informele nedersetting het Woensdagoggend die strate in die weste van die stad ingevaar om oor dienslewering te betoog. Bremerstraat, tussen Van der Hoffstraat en die Daspoort-tonnel, is met brandende bande, vullisdromme wat aan die brand gesteek is en klippe versper en geblokkeer. Na verneem word, is geen beserings of ernstige beskadiging aan eiendom aangemeld nie. Verkeerstekens en versperrings langs die paaie is wel beskadig. Leerders van verskeie skole en kleuterskole in die omgewing is huis toe gestuur om veiligheidsredes. Die betogers beweer onder meer die Tshwane-metro het hulle ŉ skool, HOP-huise, ŉ rioolstelsel en lopende water belowe. Die betogers het daarop aangedring dat die burgemeester, Kgosientso Ramokgopa, hulle kom toespreek om te verduidelik waarom die metro versuim het om dit te verskaf. Hulle dring ook daarop aan dat Afrikaans in die skole in die gebied as onderrigtaal afgeskaf word en hulle eis hul eie busdiens. Lesutla Moroaswi, die munisipale uitvoerende direkteur, het met sterk polisieverteenwoordiging in Ramokgopa se plek die betogers gaan toespreek, aangesien die burgemeester by ŉ beraad in Limpopo is. Hy het betogers gemaan om kalm te bly en gesê hy sal die inwoners se eise met die burgemeester bespreek. Kapt. Augistinah Selepe, polisiewoordvoerder, het aan Maroela Media gesê die situasie is weer kalm. Die betogers het glo ŉ ooreenkoms met die metro bereik om binne 14 dae op hul eise te reageer. Die betogers het omstreek 12:00 uit mekaar gegaan.